બીજા શબ્દોમાં કહીએ તો છેક 1990 ના દાયકાથી ભારત વિશ્વનું મધુપ્રમેહ પાટનગર બનવા તરફ ગતિ કરી રહ્યું છે. ભારતના નેશનલ હેલ્થ પોર્ટલના જણાવ્યા મુજબ દેશમાં 6.92 કરોડ મધુપ્રમેહના દરદીઓની સંખ્યા સાથે ભારત વિશ્વમાં બીજા ક્રમે છે. પ્રથમ ક્રમે દસ કરોડ દરદીઓ સાથે ચીન છે. આ સમગ્રપણે દેશની વાત છે, પણ અન્ય એક અભ્યાસ મુજબ આપણા દેશમાં મધુપ્રમેહ બાબતે જે તરાહ જોવા મળે છે એ વિશિષ્ટ છે. ભારતનાં 15 રાજ્યોમાં તેની વસતિના 7.3 ટકા લોકોને મધુપ્રમેહ છે. બિહારમાં 4.3 ટકા જેટલા ઓછા પ્રમાણથી લઈને પંજાબમાં 10 ટકા જેટલું વધુ પ્રમાણ જોવા મળે છે. શહેરી વિસ્તારોમાં તેનું પ્રમાણ 11.2 ટકા જેટલું ઊંચું અને ગ્રામ્ય વિસ્તારોમાં તે 5.2 ટકા જેટલું નીચું છે. ઈશાન ભારતનાં રાજ્યોમાં તે 5.9 ટકા છે, જ્યારે મુખ્ય રાજ્યોમાં તે 8.3 ટકા છે.